和南塘貽林丹巖古風時丹巖館郊外
作者：衛宗武
朝代：宋

paragraphs: 丹巖今良士，南塘古當時。
館餐未有適，義圖以助之。
渠渠推轂心，終莫副所思。
遇合各有緣，天只非人爲。
裴回明月枝，乃在海一涯。
一字以拔人，我慚蔡子尼。
遂使文字交，遠邁爲人師。
騷壇不可即，比興安所施。
唱酬懷舊章，絢若辭藻摛。
細玩二君詠，形神坐欲馳。
蹤跡有聚散，情意無盈虧。
非晚即簪盍，寧久成訣離。
停雲思親友，且和淵明詩。